2002R2304 — DA — 05.12.2007 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:





Berigtiget ved:









▼B

KOMMISSIONENS FORORDNING (EF) Nr. 2304/2002

af 20. december 2002

om gennemførelse af Rådets afgørelse 2001/822/EF om de oversøiske landes og territoriers associering med Det Europæiske Fællesskab (»associeringsafgørelsen«)







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets afgørelse 2001/822/EF ( 1 ), særlig artikel 23, under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand i henhold til finansprotokollen til partnerskabsaftalen mellem staterne i Afrika, Vestindien og Stillehavet og Det Europæiske Fællesskab og dets medlemsstater, undertegnet den 23. juni 2000 i Cotonou, Benin, samt om finansiel bistand til de oversøiske lande og territorier, på hvilke EF-traktatens fjerde del finder anvendelse ( 2 ), under henvisning til Rådets forordning om finansforordning for Den Europæiske Udviklingsfond ( 3 ), i det følgende benævnt »EUF-finansforordningen«, og ud fra følgende betragtninger: (1) I henhold til afgørelse 2001/822/EF (associeringsafgørelsen) skal Kommissionen vedtage gennemførelsesbestemmelser til del III og bilag II A til D i samarbejde med de oversøiske lande og territorier, i det følgende benævnt »OLT«,inden for rammerne af partnerskabsproceduren. Artikel 4 fastsætter navnlig, at OLT i første række skal have ansvaret for udarbejdelsen af enhedsprogrammeringsdokumenter, i det følgende benævnt »SPD«, og samarbejdsprogrammerne. (2) De bestemmelser, som Kommissionen vedtager i medfør af artikel 23 i associeringsafgørelsen, skal være forenelige med principperne om forsvarlig finansforvaltning, partnerskab, komplementaritet og subsidiaritet og sikre OLT ejerskab til udviklingsprocessen samt passende overvågning og revision fra OLT's og Kommissionens side. (3) Under hensyntagen til OLT's specifikke behov, evne og begrænsninger bør den finansielle støtte til OLT tage form af enten budgetstøtte, forudsat at OLT's forvaltning af offentlige udgifter garanterer tilstrækkelig gennemsigtighed, ansvarlighed og effektivitet. Procedurerne for offentlige indkøb bør desuden opfylde standarderne i EUF-finansforordningen med hensyn til gennemsigtighed og åbenhed eller som støtte til projekter eller programmer, når dette anses for at garantere en mere effektiv eller sikrere gennemførelse. (4) Der bør fastlægges bestemmelser for udarbejdelsen af SPD, opfølgning, revision, evaluering, nybehandling og gennemførelse heraf samt for indberetning og finansielle korrektioner. Ifølge disse bestemmelser skal Kommissionen kunne inddrages i disse aktiviteter. Med forbehold af eventuelle nødvendige tilpasninger til OLT's specifikke situation bør de svare til de tilsvarende bestemmelser for strukturfondene for således at udvide Kommissionens deltagelse og gøre den mere effektiv. (5) For at lette det regionale samarbejde og integrationen mellem OLT og AVS-staterne bør der i princippet gælde identiske regler. Dog under hensyn til visse OLT's geografiske beliggenhed, som gør, at de ikke kan etablere noget nært samarbejde med AVS-staterne eller andre OLT, bør der også åbnes mulighed for tildeling af regionale midler på anmodning af kun ét OLT. (6) De i denne forordning fastsatte foranstaltninger har været genstand for konsultationer med OLT. (7) De i denne forordning fastsatte foranstaltninger er i overensstemmelse med udtalelsen fra EUF/OLT-udvalget, der er nedsat ved artikel 24 i associeringsafgørelsen — ud fra følgende betragtninger: UDSTEDT FØLGENDE FORORDNING:







DEL 1

EMNE OG PRINCIPPER

▼M1

Artikel 1

Emne

Denne forordning fastsætter procedurerne for programmering, gennemførelse og kontrol med Fællesskabets finansielle bistand til de oversøiske lande og territorier (OLT), som forvaltes af Kommissionen under den 10. Europæiske Udviklingsfond (EUF) efter bestemmelserne i associeringsafgørelsen og finansforordningen for den 10. EUF.

▼B

Artikel 2

Komplementaritet og partnerskab

1. Programmeringen, gennemførelsen, overvågningen og evalueringen af EUF-støtten foretages i nær konsultation mellem OLT, de berørte medlemsstater og Kommissionen.

2. OLT sikrer, at alle aktører i samarbejdet, der er omhandlet i artikel 5, stk. 1, andet og tredje led, i associeringsafgørelsen, høres på passende måde under programmeringsprocessen.

3. OLT, de berørte medlemsstater og Kommissionen fremmer koordination og sammenhæng mellem både foranstaltninger, som gennemføres i henhold til denne forordning, foranstaltninger, som iværksættes med bidrag fra Fællesskabets budget, og operationer, der gennemføres af Den Europæiske Investeringsbank, andre internationale institutioner og de berørte medlemsstater.







DEL II

PROGRAMMERBAR OG IKKE-PROGRAMMERBAR BISTAND







KAPITEL 1

Programmerbar bistand

▼M1

Artikel 3

Territorial programmering

Operationer, der finansieres med gavebistand under den 10. EUF på grundlag af associeringsafgørelsen, programmeres så snart som muligt efter ikrafttrædelsen af den interne aftale om oprettelse af den 10. EUF på basis af et vedtaget SPD svarende til modellen i bilaget til denne forordning.

Artikel 4

Udarbejdelse af SPD

1. De kompetente OLT-myndigheder udarbejder et udkast til SPD efter høring af det bredest mulige udvalg af aktører i udviklingsprocessen og baserer sig på tidligere erfaringer og bedste praksis.

Hvert udkast til SPD tilpasses det enkelte OLT’s behov og særlige omstændigheder. Det skal fastsætte resultatorienterede indikatorer, der skal overvåges, og fremme lokalt ejerskab i forhold til samarbejdsprogrammerne.

2. Forslaget til SPD drøftes mellem det berørte OLT, den berørte medlemsstat og Kommissionen, i givet fald gennem den relevante delegation.

Det pågældende OLT fremlægger al nødvendig information, herunder resultaterne af eventuelle gennemførlighedsundersøgelser, for at Kommissionen kan foretage en så effektiv vurdering som muligt af SPD-udkastet.

3. Den finansielle støtte fra den 10. EUF ydes i princippet i form af budgetstøtte, undtagen under ekstraordinære og behørigt dokumenterede omstændigheder.

Når betingelserne for budgetstøtte ikke er opfyldt, skal SPD-udkastet indeholde foranstaltninger, der skaber de rette betingelser for budgetstøtte.

Alle afvigelser mellem det berørte OLT’s egen analyse og Fællesskabets analyse noteres.

Artikel 5

Kommissionens forundersøgelse af SPD-udkastet

Kommissionen vurderer SPD-udkastet for at fastslå, om det indeholder alle fornødne elementer og er foreneligt med målene for associeringsafgørelsen, denne forordning og de relevante fællesskabspolitikker.

Kommissionen vurderer også SPD-udkastet for at fastslå, om det indeholder alle de elementer, som er nødvendige, for at Kommissionen kan træffe den finansieringsafgørelse, der er omhandlet i artikel 20, stk. 4, i associeringsafgørelsen.

Den underretter Den Europæiske Investeringsbank om det modtagne udkast.

Med forbehold af artikel 4, stk. 3, tager Kommissionen stilling til, om den finansielle støtte fra den 10. EUF kan bevilliges som budgetstøtte efter en indledende vurdering af den offentlige udgiftsforvaltnings gennemsigtighed, ansvarlighed og effektivitet og af åbenheden og gennemsigtigheden i de offentlige indkøb i overensstemmelse med standarderne i finansforordningen for den 10. EUF eller bør ydes som støtte til programmer eller projekter.

Artikel 6

Regionale programmer

1. Artikel 3-5 finder tilsvarende anvendelse på finansiel støtte til regionalt samarbejde og regional integration i henhold til artikel 3, stk. 2, i bilag II Aa til associeringsafgørelsen.

I sin vurdering af forslagene tager Kommissionen særligt hensyn til den forventede indvirkning på det støttemodtagende OLT’s integration i den region, som det tilhører.

Der skal i videst muligt udstrækning sikres koordinering med programmer på territorialt plan og med foranstaltninger, der omfatter AVS-lande og/eller regionerne i den yderste periferi, der er omhandlet i traktatens artikel 299, stk. 2. Dette kan nødvendiggøre identificering af prioriteter og særlige ressourcer til styrkelse af samarbejdet med AVS-landene og/eller regionerne i den yderste periferi og metoder til fastlæggelse og koordinering af udvælgelsen af foranstaltninger af fælles interesse.

Forud for udgiftsforpligtelserne træffer Kommissionen en finansieringsafgørelse om støtte til projekter og programmer.

2. For at opnå passende stordriftsfordele og øge effektiviteten kan regionale programmer med en tydelig territorial komponent finansieres med en blanding af regionale og territoriale midler.

3. Artikel 8 og 16 til 30 finder tilsvarende anvendelse på regionale programmer.

▼B







KAPITEL 2

Ikke-programmerbar bistand

▼M1

Artikel 7

Brug af reserven

1. Kommissionen tildeler midler fra B-reserven til de formål, som er angivet i artikel 3, stk. 4, litra b), i bilag II Aa til associeringsafgørelsen, på grundlag af den midtvejsevaluering, der er omhandlet i artikel 22 i denne forordning. Kommissionen tilpasser de vejledende beløb, der allerede er tildelt, på samme måde og informerer de berørte OLT og medlemsstaterne om sin afgørelse angående de nye tildelinger.

2. Med henblik på indgåelse af forpligtelser for de ressourcer, der er omhandlet i artikel 28 og i bilag II D til associeringsafgørelsen, kan ethvert OLT, der anser sig selv for at være berettiget til den deri omhandlede støtte, indgive en komplet anmodning på de formularer, som Kommissionen stiller til rådighed, sammen med alle de oplysninger, der er nødvendige til dens vurdering.

Anmodningen forelægges Kommissionen senest ved udgangen af året efter det år, for hvilket der ønskes supplerende støtte.

Kommissionen meddeler hurtigst muligt det pågældende OLT sin beslutning.

▼B







DEL III

GENNEMFØRELSE







KAPITEL 1

Finansielle procedurer

▼M1

Artikel 8

Forpligtelser

1. Kommissionen indgår udgiftsforpligtelser vedrørende finansiel bistand til OLT efter finansforordningen for den 10. EUF.

2. Forud for udgiftsforpligtelser under et SPD træffer Kommissionen en finansieringsafgørelse, som principielt dækker budgetstøtte, medmindre der er tale om ekstraordinære og behørigt dokumenterede omstændigheder.

3. Uden for et SPD indgår Kommissionen forpligtelser for udgifter under den ikke-tildelte B-reserve, der er oprettet i medfør af artikel 3, stk. 4, i bilag II Aa til associeringsafgørelsen, og afholder dem i overensstemmelse med finansforordningen for den 10. EUF.

Artikel 9

Udbetalende instanser

De finansielle institutioner i et OLT, hos hvilke Kommissionen åbner konti i overensstemmelse med finansforordningen for den 10. EUF med henblik på gennemførelsen af samarbejdet med det pågældende OLT, optræder som »udbetalende instanser«.

Midler, der er indsat hos udbetalende instanser i Fællesskabet, er rentebærende.

De udbetalende instanser modtager ikke vederlag for deres tjenesteydelser, og de indestående beløb forrentes ikke.

▼B







KAPITEL 2

Kontrakter

▼M1

Artikel 10

Almindelige bestemmelser for kontrakter

1. Procedurerne for kontrakttildeling angives i finansieringsaftalerne.

2. Når den finansielle bistand ydes som budgetstøtte, finder det pågældende OLT’s procedurer for offentlige indkøb anvendelse.

3. I alle andre tilfælde tildeles kontrakterne efter de gældende bestemmelser i finansforordningen for den 10. EUF.

▼B

Artikel 11

Afgifts- og toldordning

1. OLT anvender på kontrakter om gennemførelse af programmer eller projekter, der finansieres af EUF, en afgifts- og toldordning, som ikke er mindre gunstig end den, der gælder for de mest begunstigede stater eller for de internationale organisationer på udviklingsområdet, som de har forbindelse med. Ved fastlæggelsen af, hvad der skal forstås ved mestbegunstigelsesbehandling (MFN), tages der ikke hensyn til de ordninger, det pågældende OLT anvender over for andre OLT eller AVS-stater eller andre udviklingslande.

2. Med forbehold af stk. 1 finder følgende anvendelse på kontrakter finansieret af Fællesskabet:

a) kontrakterne pålægges hverken bestående eller fremtidige stempel- og registreringsafgifter eller andre afgifter med tilsvarende virkning i det pågældende OLT; kontrakterne registreres dog i overensstemmelse med gældende lov i OLT, og der kan ved registreringen opkræves et gebyr svarende til tjenesteydelsen

b) fortjeneste og/eller indtægt, der følger af gennemførelsen af kontrakter, er skattepligtig i henhold til det pågældende OLT's interne skatteordninger, forudsat at de fysiske eller juridiske personer, der opnår en sådan fortjeneste og/eller indtægt, har permanent hjemsted i dette OLT, eller at gennemførelsen af kontrakten varer mere end seks måneder

c) virksomheder, som skal indføre materiel til udførelsen af bygge- og anlægskontrakterne, kan på anmodning midlertidigt indføre dette materiel toldfrit i henhold til det pågældende OLT's lovgivning

d) erhvervsbestemt materiel, der er nødvendigt til udførelse af opgaver, der er defineret i kontrakterne vedrørende tjenesteydelser, kan i henhold til den nationale lovgivning indføres i det pågældende OLT midlertidigt uden told og andre afgifter med tilsvarende virkning, i det omfang tolden og afgifterne ikke udgør betaling for en tjenesteydelse

e) varer, der indføres i et OLT i forbindelse med en kontrakt om leverancer, indføres uden told, skatter eller afgifter med tilsvarende virkning. Når en kontrakt omfatter en leverance med oprindelse i det pågældende OLT, indgås kontrakten på grundlag af prisen ab fabrik, forhøjet med de interne afgifter, som OLT i givet fald selv pålægger disse leverancer

f) indkøb af brændstoffer, smøremidler og bindemidler på basis af carbonhydrider samt alt materiale, der indgår i en bygge- og anlægskontrakt, anses for at være fremstillet på det lokale marked og undergives den afgiftsordning, der gælder i det pågældende OLT's lovgivning samt

g) fysiske personer, bortset fra lokalt ansatte, der varetager opgaver, som er defineret i en kontrakt vedrørende tjenesteydelser, samt disses familiemedlemmer, kan efter bestemmelserne i det pågældende OLT's lovgivning indføre personlige ejendele til personlig og husholdningsmæssig brug uden erlæggelse af told, importafgifter og andre afgifter med tilsvarende virkning.

3. Alle forhold, der ikke er omhandlet i stk. 1 og 2, om afgifts- og toldordninger, forbliver undergivet det pågældende OLT's lovgivning.







KAPITEL 3

Ansvarlige for forvaltning og gennemførelse

Artikel 12

Gennemførelsesprocedurer

Uanset procedurerne for gennemførelsen af budgetstøtten, som er omhandlet i artikel 8, stk. 2, og 10, stk. 2, gennemføres programmer og projekter, der finansieres i henhold til denne forordning, i medfør af artikel 13, 14 og 15.

▼M1

Artikel 13

Delegationer

1. Når Kommissionen repræsenteres ved en delegation under delegationslederens ansvar, underretter den det pågældende OLT derom. I så fald anvendes bestemmelserne i finansforordningen for den 10. EUF vedrørende subdelegerede anvisningsberettigede og regnskabsførere.

2. Delegationslederen er den vigtigste kontaktperson for de forskellige deltagere i samarbejdet i det pågældende OLT. Han samarbejder og arbejder tæt sammen med den territoriale anvisningsberettigede.

3. Delegationslederen modtager de nødvendige instrukser og beføjelser for at lette og fremskynde alle foranstaltninger under denne forordning.

4. Delegationslederen underretter jævnligt OLT-myndighederne om fællesskabsaktiviteter, der kan være af direkte betydning for samarbejdet mellem Fællesskabet og det pågældende OLT.

Artikel 14

Territorial anvisningsberettiget

1. Regeringen i hvert OLT udpeger en territorial anvisningsberettiget, der repræsenterer det ved alle foranstaltninger, der finansieres over den del af EUF’s midler, som Kommissionen og Banken forvalter. Den territoriale anvisningsberettigede udpeger en eller flere stedfortrædende anvisningsberettigede, der erstatter ham, når han ikke er i stand til at varetage sine pligter, og informerer Kommissionen om denne udpegning. Hvis betingelserne om institutionel kapacitet og sund finansiel forvaltning er opfyldt, kan den territoriale anvisningsberettigede overdrage sine beføjelser til gennemførelse af programmer og projekter til den ansvarlige enhed inden for OLT-administrationen. Han underretter Kommissionen om sådanne overdragelser.

Hvis Kommissionen får kendskab til problemer i forbindelse med gennemførelsen af procedurerne for forvaltning af EUF-ressourcerne, tager den sammen med den territoriale anvisningsberettigede alle nødvendige kontakter for at afhjælpe situationen og træffer de foranstaltninger, der måtte være nødvendige.

Den territoriale anvisningsberettigede påtager sig kun det finansielle ansvar for de gennemførelsesopgaver, han er pålagt.

Ved decentral forvaltning af EUF-ressourcerne og med forbehold af supplerende beføjelser, som Kommissionen eventuelt overdrager, skal den territoriale anvisningsberettigede:

a) varetage koordineringen, programmeringen, det løbende tilsyn og de årlige revisioner og midtvejs- og slutrevisioner af samarbejdets gennemførelse og eventuelt koordineringen med donorerne

b) i nært samarbejde med Kommissionen være ansvarlig for udarbejdelse, forelæggelse og forundersøgelse i forbindelse med projekter og programmer

c) udarbejde udbudsmateriale og i givet fald materiale vedrørende indkaldelse af forslag

d) inden iværksættelsen af udbud og i givet fald indkaldelser af forslag forelægge udbudsmaterialet og i givet fald materialet vedrørende indkaldelse af forslag for Kommissionen til godkendelse

e) i nært samarbejde med Kommissionen indkalde bud og i givet fald forslag

f) modtage bud og i givet fald forslag og fremsende kopi heraf til Kommissionen, forestå gennemgangen af dem og træffe afgørelse herom efter en gennemgang inden for vedståelsesfristen for tilbuddene under hensyn til den tid, der er nødvendig til godkendelse af kontrakterne

g) indbyde Kommissionen til gennemgangen af buddene og i givet fald forslagene og forelægge resultatet af gennemgangen af buddene og forslagene for Kommissionen med henblik på godkendelse af forslagene om tildeling af kontrakter og tilskud

h) forelægge kontrakter og programoverslag samt tillæg hertil for Kommissionen til godkendelse

i) underskrive kontrakter og tillægskontrakter, som er godkendt af Kommissionen

j) fastsætte og anvise udgifter inden for rammerne af de midler, han har fået tildelt, samt

k) under gennemførelsesforanstaltningerne foretage de nødvendige tilpasninger for at sikre en økonomisk og teknisk set tilfredsstillende gennemførelse af godkendte programmer og projekter.

2. Under foranstaltningernes gennemførelse træffer den territoriale anvisningsberettigede, forudsat at han underretter Kommissionen derom, beslutning om følgende:

a) tekniske ændringer og detailtilpasninger af programmer og projekter, forudsat at de ikke påvirker de valgte tekniske løsninger og ikke overskrider det beløb, der i finansieringsaftalen er afsat til ændringer

b) ændringer i placeringen af projekter eller programmer, der består af flere enheder, når dette er berettiget af tekniske, økonomiske eller sociale grunde

c) pålæg eller eftergivelse af bod for forsinkelse

d) frigivelse af sikkerhedsstillelse

e) køb af varer på det lokale marked uden hensyn til oprindelse

f) anvendelse af entreprenørmateriel og -maskiner, der ikke har oprindelse i OLT, medlemsstaterne eller AVS-staterne, forudsat at tilsvarende materiel og maskiner ikke fremstilles i OLT, medlemsstaterne eller AVS-staterne

g) underleverancer

h) endelig overtagelse, forudsat at Kommissionen er til stede ved den foreløbige overtagelse; han påtegner rapporterne herom og er eventuelt til stede ved den endelige overtagelse, navnlig når der ved den foreløbige overtagelse er taget så mange forbehold, at et større supplerende arbejde er påkrævet, samt

i) rekruttering af konsulenter og andre eksperter i faglig bistand.

3. Den territoriale anvisningsberettigede skal desuden:

a) udfærdige og, efter at overvågningsudvalget har givet tilladelse dertil, forelægge Kommissionen den årlige rapport om gennemførelsen

b) foretage den midtvejsrevision, der er omhandlet i artikel 22

c) sikre, at de organer, der deltager i forvaltningen og gennemførelsen af EUF-programmer, anvender enten et separat regnskab eller hensigtsmæssige regnskabskoder for alle transaktioner vedrørende interventionen, samt

d) tage alle nødvendige skridt til at sikre gennemførelse af artikel 16, 19, 24 og 30.

4. Når den årlige gennemførelsesrapport, der er omtalt i artikel 21, foreligger, gennemgår Kommissionen og den territoriale anvisningsberettigede de vigtigste resultater fra det foregående år.

Efter denne gennemgang kan Kommissionen fremsætte bemærkninger til den territoriale anvisningsberettigede. Den territoriale anvisningsberettigede meddeler Kommissionen, hvilke skridt der er taget på baggrund af disse bemærkninger. Hvis Kommissionen i behørigt begrundede tilfælde vurderer, at de trufne foranstaltninger ikke er tilstrækkelige, kan den rette henstillinger til et OLT og den territoriale anvisningsberettigede om tilpasninger med henblik på at opnå mere effektive overvågnings- eller forvaltningsordninger sammen med begrundelserne for disse henstillinger.

Når den territoriale anvisningsberettigede modtager sådanne henstillinger, skal han efterfølgende dokumentere, hvilke skridt der er taget til at forbedre overvågnings- eller forvaltningsordningerne, eller forklare, hvorfor der ikke er taget sådanne skridt.

▼B

Artikel 15

Regionale aktører

1. Forslag til et regionalt program forelægges af:

a) mindst to territoriale anvisningsberettigede, eller

b) undtagelsesvis af den territoriale anvisningsberettigede fra et enkelt OLT, når kun ét OLT er involveret i en foranstaltning, jf. artikel 16, stk. 1, litra b) til e), i associeringsafgørelsen.

2. De regionale programmer gennemføres af den territoriale anvisningsberettigede eller den i forslaget angivne organisation.







DEL IV

OVERVÅGNING, NYBEHANDLING, REVISION OG EVALUERING







KAPITEL 1

Overvågning

Artikel 16

OLT's ansvar

1. Uden at dette berører Kommissionens ansvar for gennemførelsen af Fællesskabets finansielle støtte, tager OLT i første instans ansvaret for finanskontrollen af denne støtte.

Med henblik herpå skal den territoriale anvisningsberettigede:

a) oprette og anvende forvaltnings- og kontrolordninger på en sådan måde, at det sikres, at Fællesskabets midler anvendes effektivt og korrekt. Der skal foretages passende intern og ekstern finanskontrol i overensstemmelse med internationalt accepterede revisionsstandarder af den kompetente finanskontrolmyndighed, som skal være uafhængig i udøvelsen af dette hverv

b) sende Kommissionen en beskrivelse af disse ordninger

c) sikre sig, at støtten forvaltes i overensstemmelse med alle gældende regler, og at de midler, der stilles til rådighed, anvendes i overensstemmelse med principperne for forsvarlig finansforvaltning

d) attestere, at de udgiftsanmeldelser, der forelægges Kommissionen, er nøjagtige, og sikre sig, at de er udarbejdet på grundlag af regnskabssystemer, der er baseret på udgiftsbilag, som kan kontrolleres

e) ved afslutningen af hver programmeringsperiode forelægge Kommissionen en erklæring, der er udfærdiget af en ekspert eller myndighed, der fungerer uafhængigt af forvaltningsmyndigheden. Erklæringen skal indeholde et sammendrag af konklusionerne af den kontrol, der er gennemført de foregående år, og en udtalelse om, hvorvidt betalingsanmodningen vedrørende restbeløbet er holdbar, og hvorvidt de operationer, der ligger til grund for den endelige udgiftserklæring, har været lovlige og formelt rigtige. OLT kan knytte deres egen kommentarer til denne erklæring, hvis de skønner det nødvendigt

f) samarbejde med Kommissionen om at sikre, at EUF-ressourcerne anvendes i overensstemmelse med principperne for forsvarlig finansforvaltning

g) forebygge, afsløre og korrigere uregelmæssigheder og i overensstemmelse med gældende regler give Kommissionen meddelelse herom samt om udviklingen i sager, hvor der er indledt administrativ eller retslig forfølgning, og

h) geninddrive midler, der er gået tabt som følge af en konstateret uregelmæssighed, idet de i givet fald opkræver morarenter

i) træffe alle nødvendige foranstaltninger for at sikre, at bestemmelserne i det vejledende program overholdes, herunder at den tidsplan for forpligtelser og betalinger, der blev aftalt ved programmeringen, bliver overholdt, samt

j) undersøge alle årsager til forsinkelser af gennemførelsen og stille forslag til passende foranstaltninger til at afhjælpe situationen.

2. Hvert år sendes der en revisionsplan og et sammendrag af resultaterne af den udførte revision til Kommissionen.

Revisionsrapporterne skal stå til Kommissionens disposition.

Artikel 17

Koordination

1. Kommissionen og OLT, der repræsenteres af den territoriale anvisningsberettigede, samarbejder og koordinerer planer, metoder og kontrol, for at den udførte kontrol kan blive så nyttig som muligt. De sender straks hinanden resultaterne af den kontrol, der er foretaget.

2. Mindst en gang om året undersøges og vurderes følgende:

a) resultaterne af den kontrol, som OLT og Kommissionen har foretaget

b) eventuelle bemærkninger fremsat af andre kontrolorganer eller -institutioner på nationalt plan eller på fællesskabsplan

c) de finansielle virkninger af konstaterede uregelmæssigheder og de foranstaltninger, der allerede er truffet eller skal træffes for at korrigere sådanne uregelmæssigheder, og i givet fald ændringer af forvaltnings- og kontrolordningerne.

3. Efter undersøgelsen og vurderingen i medfør af stk. 2, og uden at dette berører de foranstaltninger, som OLT straks skal træffe i henhold til artikel 16, kan Kommissionen fremsætte bemærkninger, navnlig vedrørende de finansielle virkninger af eventuelle konstaterede uregelmæssigheder.

Bemærkningerne rettes til den territoriale anvisningsberettigede i det pågældende OLT og ledsages om nødvendigt af en anmodning om foranstaltninger til at afhjælpe de konstaterede forvaltningsproblemer og rette op på påviste uregelmæssigheder, som ikke allerede er blevet korrigeret.

OLT har mulighed for at kommentere disse bemærkninger.

Artikel 18

Overvågningsudvalg

1. Et overvågningsudvalg fører tilsyn med gennemførelsen af hvert SPD.

OLT-myndighederne nedsætter overvågningsudvalget senest tre måneder efter godkendelsen af SPD.

2. Den territoriale anvisningsberettigede eller dennes repræsentant beklæder formandsposten i overvågningsudvalget.

En repræsentant for Kommissionen og i givet fald en repræsentant for Den Europæiske Investeringsbank deltager i arbejdet i overvågningsudvalget, hvor de har taleret.

Myndigheder eller organer, som udpeges af OLT, Kommissionen, den berørte medlemsstat og i givet fald Den Europæiske Investeringsbank og/eller andre samfinansieringsinstitutioner repræsenteres i udvalget. Hvis regionale eller lokale myndigheder eller private virksomheder har ansvaret for gennemførelsen af et projekt, og hvis de er direkte involveret i et projekt, repræsenteres de også i udvalgene.

3. Overvågningsudvalget fastsætter sin forretningsorden inden for det berørte OLT's institutionelle, juridiske og finansielle rammer og efter aftale med den territoriale anvisningsberettigede.

4. Den territoriale anvisningsberettigede forelægger til møderne i overvågningsudvalget statusrapporter efter den standardmodel, som Kommissionen har opstillet. Rapporten skal tilgå Kommissionen 15 arbejdsdage forud for det planlagte møde.

5. For at efterprøve støttens nyttevirkning og kvalitet skal overvågningsudvalget:

a) regelmæssigt undersøge, hvilke fremskridt der gøres med at nå de særlige mål for SPD

b) gennemgå den midtvejsrevision, der er omtalt i artikel 22, inden den sendes til Kommissionen

c) drøfte og godkende den årlige og den endelige rapport om gennemførelsen, inden de sendes til Kommissionen

d) drøfte og godkende eventuelle forslag til ændring af indholdet af SPD.

Artikel 19

Overvågningsindikatorer

Den territoriale anvisningsberettigede og overvågningsudvalget foretager overvågningen ud fra indikatorer, der er angivet i SPD.

Indikatorerne fastlægges efter den vejledende metode, som Kommissionen opstiller.

De skal vedrøre projekternes specifikke karakter og deres mål og vise:

a) inputs, outputs, resultater og så vidt muligt konsekvenser

b) udviklingen i den fysiske gennemførelse af støtten

c) hvor langt der er nået med gennemførelsen af finansieringsplanen.







KAPITEL 2

Efterprøvelse

Artikel 20

Nybehandlingsproces

1. Det finansielle samarbejde skal være tilstrækkeligt fleksibelt til, at foranstaltningerne konstant holdes på niveau med målene i associeringsafgørelsen, og at der kan tages hensyn til alle ændringer i det pågældende OLT's økonomiske situation, prioriteter og mål, særlig på grundlag af den årlige gennemførelsesrapport og midtvejsrevisionen eller i givet fald den årlige revision af SPD, jf. artikel 21, stk. 5.

2. Under ekstraordinære omstændigheder som omhandlet i bestemmelserne vedrørende humanitær bistand og katastrofebistand kan nybehandlingen foretages på anmodning fra hver af parterne.

Artikel 21

Årlig gennemførelsesrapport

1. Den territoriale anvisningsberettigede forelægger Kommissionen årlige gennemførelsesrapporter senest tre måneder inden udgangen af hvert komplette gennemførelsesår fra og med vedtagelsen af SPD.

2. Den årlige gennemførelsesrapport om SPD består af en fælles vurdering af gennemførelsen af programmet og tager hensyn til resultaterne af relevante overvågnings- og evalueringsaktiviteter.

3. Denne rapport udarbejdes lokalt og færdiggøres af den territoriale anvisningsberettigede, overvågningsudvalget og i givet fald delegationslederen inden for en frist på 60 dage.

4. Den omfatter navnlig en vurdering af:

a) de resultater, der er opnået i målsektoren eller -sektorerne i forhold til de fastsatte mål, konsekvensindikatorer og sektorpolitiske forpligtelser

b) projekter og programmer uden for målsektorerne og/eller inden for rammerne af flerårige programmer

c) brugen af ressourcer, der er afsat til ikke-statslige aktører

d) den faktiske gennemførelse af igangværende foranstaltninger, og i hvilket omfang tidsplanen for forpligtelser og betalinger er blevet overholdt samt

e) en eventuel udvidelse af programmeringen for de kommende år.

5. Om fornødent foretages der en årlig revision på basis af rapporten ved et partnerskabsmøde, jf. artikel 7 i associeringsafgørelsen.

▼M1

Artikel 22

Midtvejsrevision

1. Der foretages en midtvejsrevision for at undersøge de indledende resultater af SPD-foranstaltningerne, deres relevans, og i hvilket omfang målene er nået.

Den skal også omfatte en vurdering af udnyttelsen af de finansielle ressourcer og af overvågningens og gennemførelsens forløb.

2. Midtvejsrevisionen foretages på Kommissionens ansvar i samarbejde med den territoriale anvisningsberettigede og den berørte medlemsstat.

Midtvejsrevisionen foretages generelt mellem 30 og 42 måneder efter ikrafttrædelsen af den interne aftale om oprettelse af den 10. EUF.

Der kan fastsættes en anden frist i det pågældende SPD, navnlig med hensyn til de indikatorer, der fastsættes i forbindelse med budgetstøtte.

Midtvejsrevisionen gennemføres af en uafhængig vurderingsmand, forelægges overvågningsudvalget og sendes derefter til Kommissionen.

3. Kommissionen undersøger revisionens relevans og kvalitet på basis af SPD-kriterierne, herunder med hensyn til den finansielle tildeling fra EUF.

▼B







KAPITEL 3

Revision

Artikel 23

Revision

1. Uanset den kontrol, som modtagerlandene foretager, kan Kommissionen og Revisionsretten med deres eget personale eller behørigt beføjede repræsentanter foretage tekniske og finansielle revisioner på stedet, herunder stikprøveundersøgelser og endelige revisioner af transaktioner, der er finansieret af EUF, og af forvaltnings- og kontrolordningerne med mindst en arbejdsdags varsel.

Kommissionen underretter det pågældende OLT herom, så den kan få den fornødne bistand. Det pågældende OLT's tjenestemænd og andre ansatte kan deltage i en sådan kontrol. Kommissionen kan anmode det pågældende OLT om at foretage kontrol på stedet til konstatering af, om en eller flere operationer er forskriftsmæssige. Tjenestemænd eller andre ansatte i Kommissionen kan deltage i en sådan kontrol.

2. Modtagerlandene bistår Kommissionens tjenestegrene og Revisionsretten ved revisioner med berøring til brugen af EUF-ressourcer.

Artikel 24

Revisionsspor

1. OLT's forvaltnings- og kontrolordninger skal omfatte et tilstrækkeligt revisionsspor i overensstemmelse med betingelserne i hver finansieringsaftale.

2. Et tilstrækkeligt revisionsspor er til stede, når:

a) de regnskaber, der føres på det relevante forvaltningsniveau, giver detaljerede oplysninger om de udgifter, der faktisk er afholdt ved EUF-finansierede foranstaltninger. Regnskaberne skal vise, hvornår de er oprettet, beløbet af hver udgiftspost, udgiftsbilagenes art og udbetalingsdato og -metode. Den nødvendige dokumentation (f.eks. fakturaer) skal vedlægges

b) foranstaltningens tekniske specifikationer og finansieringsplan, statusrapporter, dokumentation for tilskudsgodkendelse og udbuds- og kontraktindgåelsesprocedurer samt rapporter om inspektion af finansierede varer og tjenesteydelser også opbevares på det relevante forvaltningsniveau

c) alle berørte myndigheder og organer i tilfælde af edb-overførsel af regnskabsdata opnår tilstrækkelige oplysninger fra det lavere plan om deres regnskaber og beløb, der indberettes opad, således at der sikres et tilstrækkeligt revisionsspor fra de samlede sammenfattede beløb, der attesteres over for Kommissionen, ned til de enkelte udgiftsposter og bilag på de endelige modtageres niveau og hos de organer og firmaer, der udfører operationerne

3. den territoriale anvisningsberettigede tager de nødvendige skridt til at gennemføre denne artikel.







KAPITEL 4

Evaluering

Artikel 25

Evaluering

1. Evalueringen af SPD omfatter brugen af ressourcerne, støttens nytte og gennemslagskraft og dens virkninger, og der drages konklusioner og rettes henstillinger, navnlig på basis af allerede foreliggende evalueringsresultater.

Den skal vedrøre de faktorer, der har været afgørende for, om gennemførelsen var vellykket, samt det udførte arbejde og resultaterne, herunder en vurdering af, om de vil være varige.

2. Evalueringerne af SPD er Kommissionens ansvar i koordination med overvågningsudvalget.

3. Evalueringsprogrammet skitseres i SPD.

Evalueringerne skal navnlig:

a) tilvejebringe regelmæssige og uafhængige vurderinger af Fondens foranstaltninger og aktiviteter gennem en sammenligning af planlagte resultater og mål med de faktiske forhold og derved

b) gøre det muligt for OLT, medlemsstaterne og Kommissionen at gøre brug af erfaringerne herfra ved udformningen og gennemførelsen af fremtidige politikker og foranstaltninger.

4. Resultaterne af evalueringerne skal gøres offentligt tilgængelige.

Artikel 26

Evalueringsprocedurer

Uanset de evalueringer, der foretages af OLT og Kommissionen, kan OLT og Kommissionen i fællesskab og i samarbejde med den berørte medlemsstat foretage evalueringer af programmer, projekter og andre aktiviteter i forbindelse med gennemførelsen af SPD.







DEL V

FINANSIELLE TILPASNINGER

▼M1

Artikel 27

Tilpasning af EUF-tildelingerne

Med udgangspunkt i resultaterne af overvågningen, revisionen og evalueringerne og under hensyn til bemærkningerne fra overvågningsudvalget kan Kommissionen tilpasse beløbene og betingelserne i det oprindelige SPD på eget initiativ eller på forslag af det berørte OLT på baggrund af det pågældende OLT’s aktuelle behov og resultater og under behørigt hensyn til de seneste tilgængelige statistiske oplysninger for dette OLT.

Denne tilpasning finder normalt sted ved midtvejsrevisionen, der er omhandlet i artikel 22, eller, i tilfælde af uregelmæssigheder, hurtigst muligt efter proceduren i artikel 24 i associeringsafgørelsen.

▼B

Artikel 28

Suspension af betalinger

1. Kommissionen suspenderer betalingerne og anmoder med en begrundelse herfor OLT om at fremsætte sine bemærkninger og i givet fald foretage korrektioner inden for en bestemt tidsfrist, hvis den efter at have foretaget den nødvendige kontrol konkluderer:

a) at et OLT ikke har overholdt sine forpligtelser, eller

b) at hele eller en del af SPD ikke berettiger til en del af eller hele EUF-bidraget eller

c) at forvaltnings- eller kontrolordningerne er behæftet med betydelige mangler, som vil kunne føre til uregelmæssigheder af systemkarakter.

2. Den frist, inden for hvilken det pågældende OLT kan reagere på en anmodning om at fremsætte sine bemærkninger og i givet fald foretage korrektioner, er på to måneder, undtagen i behørigt dokumenterede tilfælde, hvor Kommissionen kan indrømme en længere frist.

3. Gør et OLT indsigelse mod Kommissionens bemærkninger, indbydes det pågældende OLT og den berørte medlemsstat til et partnerskabsmøde med Kommissionen, hvor alle parter bestræber sig på at nå til enighed om bemærkningerne og de konklusioner, der skal drages deraf.

Når et OLT gør indsigelse mod Kommissionens bemærkninger, og der finder et ad hoc-partnerskabsmøde sted, begynder den tremåneders frist, der er omhandlet i stk. 5, og inden for hvilken Kommissionen kan træffe en afgørelse, at løbe fra datoen for partnerskabsmødet.

4. Foreslår Kommissionen finansielle korrektioner, gives OLT lejlighed til ved en gennemgang af de relevante sagsakter at bevise, at den faktiske uregelmæssighed er af mindre omfang end anslået af Kommissionen.

Undtagen i behørigt dokumenterede tilfælde må den frist, der gives til denne gennemgang, ikke overstige en yderligere periode på to måneder efter den tomåneders frist, der er omhandlet i stk. 2.

Kommissionen tager hensyn til bevisligheder, der fremlægges af OLT inden for tidsfristerne.

5. Efter udløbet af den frist, der er fastsat i stk. 2, kan Kommissionen, hvis der ikke er tilvejebragt enighed, og hvis OLT endnu ikke har foretaget korrektioner, tage hensyn til eventuelle bemærkninger fra OLT og medlemsstaterne og inden tre måneder beslutte:

a) at nedsætte betalingerne, eller

b) foretage de nødvendige korrektioner ved at annullere hele EUF-tildelingen eller en del heraf.

6. Uden at dette berører stk. 1 til 5 kan Kommissionen efter behørig kontrol suspendere en mellemliggende betaling eller en del deraf, hvis den konstaterer, at de pågældende udgifter er behæftet med en væsentlig uregelmæssighed, som ikke er blevet korrigeret, og at øjeblikkelig indskriden er nødvendig.

Kommissionen underretter det pågældende OLT om sine foranstaltninger og årsagerne hertil. Er årsagerne til suspensionen fortsat til stede fem måneder senere, eller har det pågældende OLT fem måneder senere ikke underrettet Kommissionen om, hvilke foranstaltninger den har truffet med henblik på at korrigere den væsentlige uregelmæssighed, finder artikel 30 anvendelse.

▼M1

Artikel 29

Inddrivelse og tilbagebetaling

1. Alle tilbagebetalinger til Kommissionen skal ske på den forfaldsdato, som er angivet på indtægtsordren, der udarbejdes i overensstemmelse med finansforordningen for den 10. EUF. Forfaldsdatoen er den sidste dag i den anden måned efter udstedelsen af ordren.

2. Betalingsforsinkelser medfører morarenter fra den forfaldsdato, der er angivet i stk. 1, indtil datoen for den faktiske betaling. Rentesatsen er halvandet procentpoint over den sats, der anvendes af Den Europæiske Centralbank for dens vigtigste refinansieringsoperationer på den første arbejdsdag i den måned, hvor forfaldsdatoen falder.

3. Den territoriale anvisningsberettigede fører regnskab over beløb, der kan inddrives af allerede udbetalt fællesskabsstøtte, og drager omsorg for, at beløbene inddrives uden uberettiget forsinkelse.

Modtageren tilbagebetaler ethvert beløb, der skal inddrives, sammen med morarenter på grund af for sen betaling, ved fradrag af de pågældende beløb fra den næste udgiftsopgørelse og anmodninger til Kommissionen om betaling eller, hvis dette er utilstrækkeligt, ved tilbagebetaling til Fællesskabet.

Den territoriale anvisningsberettigede sender en gang om året Kommissionen en opgørelse over de beløb, der på det tidspunkt afventer inddrivelse, opdelt efter året for indledning af inddrivelsesproceduren.

▼B







DEL VI

AFSLUTTENDE BESTEMMELSER

Artikel 30

Information og reklameaktiviteter

1. OLT drager omsorg for, at der gøres passende reklame for EUF-programmerne med henblik på:

a) at gøre den brede offentlighed opmærksom på, hvilke rolle Fællesskabet spiller i forbindelse med disse programmer

b) at informere potentielle modtagere og erhvervsorganisationer om, hvilke muligheder der tilbydes.

2. Modtagerlandene skal navnlig drage omsorg for, at der opstilles direkte synlig skiltning, som viser, hvilke fysiske projekter der finansieres af Fællesskabet, sammen med Fællesskabets logo, og at repræsentanter for Fællesskabets institutioner involveres behørigt i de vigtigste offentlige aktiviteter i forbindelse med EUF-støttede programmer.

Artikel 31

Ikrafttræden

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

▼M1









BILAG

STANDARDOPBYGNING AF ENHEDSPROGRAMMERINGSDOKUMENTER FOR DE OVERSØISKE LANDE OG TERRITORIER UNDER DEN 10. EUF

Den fulde tekst, inklusive resuméet og kapitel 1-6, må højst være på ca. 15 sider (ordtælling) samt bilag.

DEL A: SAMARBEJDSSTRATEGI

Resumé

Et enhedsprogrammeringsdokument (SPD) skal begynde med en halv sides resumé. Det skal indeholde en beskrivelse af de vigtigste politiske, økonomiske, sociale og miljømæssige udfordringer for det pågældende OLT på mellemlang og lang sigt, SPD-hovedmål, hovedårsagerne til valget af indsatsområder og den generelle fordeling af midlerne.

Kapitel 1: Fællesskabets samarbejdsmål

I dette kapitel redegøres der for de bredere mål for Fællesskabets samarbejde som omhandlet i EF-traktaten, associeringsafgørelsen, internationale aftaler og den nylige erklæring om Fællesskabets udviklingspolitik.

Kapitel 2: Vurdering af den politiske, økonomiske, sociale og miljømæssige situation

Her redegøres der for udviklingen inden for indenrigspolitik/indenrigsanliggender og relevante aspekter ved den eksterne kontekst, herunder den politiske situation, handelsaspekter, den økonomiske og sociale situation, miljøaspekter og endelig de aktuelle politikkers bæredygtighed og udfordringerne på mellemlang sigt.

Det skal være en analytisk og ikke blot en deskriptiv redegørelse. Analysen skal bygge på en dialog og (i givet fald) udarbejdes i nært samarbejde med andre donorer og med inddragelse af ikke-statslige aktører.

Hvor det er relevant, bør der være særlig opmærksomhed på implementering af internationale principper for god regeringsførelse inden for de finansielle, beskatningsmæssige og retlige områder samt på omfanget af og tidsplanen for reformer i denne forbindelse.

Der bør ligeledes være særlig opmærksomhed på tilgængeligheden af ajourførte statistiske oplysninger.

Kapitel 3: Politisk dagsorden for det pågældende OLT

I dette kapitel gives der en sammenfatning af regeringens hensigter og mål, som de fremgår af officielle politikdokumenter, af mellem- og langsigtede planer, reformstrategier eller udviklingsprogrammer. Det suppleres med en angivelse af, hvordan regeringen agter at nå disse mål.

Kapitel 4: Vurdering af Fællesskabets tidligere og nuværende samarbejde

Dette kapitel skal indeholde en kort redegørelse for resultater af og erfaringer fra Fællesskabets tidligere og nuværende samarbejde. Der kan medtages henstillinger baseret på relevante evalueringer af det berørte OLT, specifikke sektorer eller projekter.

I et afsnit om kohærens (et »mix« af fællesskabspolitikker) skal der gives en vurdering af forbindelsen mellem SPD’et og andre fællesskabspolitikker, -ressourcer og -instrumenter. EU-medlemsstaternes og andre donorers programmer skitseres i givet fald. Der bør være særlig opmærksomhed på koordinering mellem territoriale og regionale programmer og samarbejde med AVS-landene og regionerne i den yderste periferi, der er omhandlet i traktatens artikel 299, stk. 2.

Kapitel 5: Reaktionsstrategi

I dette kapitel redegøres der for de strategiske valg i Fællesskabets samarbejde med en angivelse af, på hvilke områder og i hvilke sektorer støtten skal koncentreres. Valget kan logisk set tilskrives:

— Fællesskabets politikmål

— en analyse af det pågældende OLT’s situation og dets udviklingsstrategi med en redegørelse for støttestrategiens relevans og bæredygtighed

— konklusioner på baggrund af en analyse af anvendelsen af forskellige politikker og deres sammenhæng

— det vejledende omfang af disponible midler

— erfaringer fra tidligere og nuværende fællesskabsaktiviteter

— komplementaritet med bistand fra andre større donorer og OLT-regeringens egne programmer. Fællesskabsstøtten skal koncentreres på områder, hvor der findes komparative fordele, eller Fællesskabet har særlig ekspertise.

Dette kapitel bør også omfatte en kortfattet vurdering af institutionel kapacitet og eventuelt beskrive mulige behov for foranstaltninger til styrkelse af institutioner og kapacitet eller, om nødvendigt, støtte til foranstaltninger til styrkelse af regeringsførelse, herunder på de finansielle, beskatningsmæssige og retlige områder, hvor det er relevant.

Hvor den foreslåede finansiering er støtte til programmer eller projekter, redegøres der for de ekstraordinære og behørigt dokumenterede omstændigheder, der ikke gør det muligt at yde bistand i form af budgetstøtte. Hvis betingelserne for at yde budgetstøtte ikke er opfyldt, bør der gives en beskrivelse af planlagte foranstaltninger, der skal sikre de rette betingelser for ydelse af budgetstøtte.

DEL B: TERRITORIALT PROGRAM

Kapitel 6: Territorialt program

I dette kapitel præsenteres det territoriale OLT-program, som skal baseres på og være helt i overensstemmelse med den strategiske analyse. Det territoriale program udgør en integrerende SPD-del og skal omfatte følgende afsnit:

OPTION A: SEKTORPOLITISK STØTTEPROGRAM







Identifikation Titel Samlede omkostninger Specificer: Fællesskabsbidrag og eventuelt bidrag fra støttemodtagende OLT (og eventuelt fra andre donorer) Støttemetode/forvaltningsform Sektorpolitisk støtteprogram: — Sektorbudgetstøtte (central forvaltning) — Pool-finansiering (central (direkte eller indirekte)/decentral/eller fælles forvaltning) — Projekttilgang (central (direkte eller indirekte)/decentral/eller fælles forvaltning) DAC-kode Sektor

1. Grundlag og OLT-kontekst

Vigtigste konklusioner efter vurderingen af den makroøkonomiske situation, navnlig på mellemlang og lang sigt.

Hvis finansieringen ydes i form af budgetstøtte, angives følgende:

— Makroøkonomisk situation: BNP-struktur, seneste økonomiske resultater og forventet udvikling, herunder udvikling i BNP og inflation, offentlige finanser, budgetunderskud, gældsbyrde og restancer, andel af udgifter i centrale sektorer, betalingsbalancens løbende poster og kapitalposter, reserver, valutasituation, den eksterne bistands betydning for økonomien, forhold til Den Internationale Valutafond

— Fattigdomsprofil og –tendenser: udvikling inden for realt BNP pr. indbygger, sammenhæng mellem vækstrate og udfordring mht. fattigdomsbekæmpelse, resultater af fattigdomsundersøgelser, situationen mht. de vigtigste sociale indikatorer sammenlignet med andre lande, indikatorernes udvikling de seneste år (hvor de foreligger)

— At de relevante kriterier for berettigelse til budgetstøtte er opfyldt, navnlig at der foreligger en tilstrækkeligt stabil makroøkonomisk situation.

Vigtigste politik, strategiske prioriteter og retningslinjer:

— De vigtigste træk ved den nationale udviklingspolitik og –strategi (analyse af den øjeblikkelige situation, erklæring om politik og strategi, handlingsplan(-er), finansielle overslag og budget på mellemlang sigt, resultatmåling, -overvågning og –evaluering)

— Politisk og strategisk realisme (f.eks. forbindelse mellem vækst og fattigdomsbekæmpelse, strategiske retningslinjer)

— Ejerskab af politik og strategi, hvad angår regeringen i almindelighed og det pågældende sektorministerium i særdeleshed.

Regeringssektorprogrammets oprindelse og status:

— Vigtigste resultater af vurderingen af sektorpolitikken og sektorbudgettet og dets mellemsigtede finansielle overslag (hvis sådanne foreligger) samt forbindelsen med de territoriale strategiske rammer

— Vurdering af den institutionelle kapacitet

— Overordnede rammer for overvågning af gennemførelse af sektorpolitikker og –strategier.

Hvis finansieringen anvendes til budgetstøtte, angives de vigtigste konklusioner om evaluering af offentlig finansiel forvaltning:

— Kvaliteten af det eksisterende offentlige system til finansiel forvaltning, herunder specifikke emner og reformer vedrørende den offentlige finansforvaltningssektor

— En vurdering af processen med forbedringer af den offentlige finansielle forvaltning.

Ved anvendelse af budgetstøtte angives det, at de relevante kriterier for støtteberettigelse er opfyldt vedrørende:

— En veldefineret sektorpolitik, og

— et veldefineret program til forbedring af den offentlige finansielle forvaltning.

Henvisning til revisioner, vurderinger, overvågningsresultater og evalueringer af relevante tidligere foranstaltninger.

Generelt overblik over igangværende fællesskabsforanstaltninger, andre donorers foranstaltninger og/eller foranstaltninger iværksat af det støttemodtagende OLT, som supplerer denne foranstaltning.

Beskrivelse af koordineringen i forhold til det støttemodtagende OLT og/eller andre donorer, navnlig medlemsstaterne.

2. Beskrivelse

Mål og vigtige elementer i regeringssektorprogrammet og mål i det nuværende sektorpolitiske støtteprogram i forhold til førstnævnte program.

Forventede resultater af regeringssektorprogrammet og det sektorpolitiske støtteprogram, særlige aktiviteter, der skal gennemføres under det sektorpolitiske støtteprogram.

Beskrivelse af de vigtigste interessenter, herunder støttemodtagere, høring af civilsamfundet og andre partnere, ejerskab og vurdering af institutionel kapacitet.

Identificering af de største risici og overblik over afhjælpende foranstaltninger, dokumentation for den foreslåede foranstaltnings bæredygtighed. Hvis der ydes finansiering til budgetstøtte, bør risici for så vidt angår kriterier for støtteberettigelse angives.

Miljømæssig bæredygtighed, ligestilling mellem kønnene, god regeringsførelse og menneskerettigheder.

3. Spørgsmål vedrørende gennemførelse

Vælg den relevante løsning i overensstemmelse med den valgte finansieringsform:

— Central forvaltning

— Fælles forvaltning gennem underskrivelse af en aftale med en international organisation

— Decentral forvaltning gennem underskrivelse af en finansieringsaftale med et OLT (i tilfælde af delvist central gennemførelse og delvist decentral gennemførelse anvendes denne metode) — I tilfælde af decentralisering af procedurer for tildeling af indkøbskontrakter og ydelse af tilskud: — — Kommissionen gennemfører forudgående kontrol af procedurerne for tildeling af indkøbskontrakter > 50 000 EUR og efterfølgende kontrol af indkøbskontrakter ≤ 50 000 EUR — eller — Kommissionen gennemfører efterfølgende kontrol af procedurerne for tildeling af kontrakter (der kan kun vælges fuld decentralisering, hvis alle finansforordningens decentraliseringskriterier er opfyldt). — I tilfælde af decentralisering af betalingerne (kun muligt, hvis procedurerne for indgåelse af de pågældende aftaler er decentral): — — Betalingerne foretages decentralt på basis af programoverslagene for driftsudgifter og kontrakter op til følgende lofter: —



Bygge- og anlægsarbejder Leverancer Tjenesteydelser Tilskud < 300 000 EUR < 150 000 EUR < 200 000 EUR ≤ 100 000 EUR — eller — Betalingerne er decentraliseret fuldt ud (der kan kun vælges fuld decentralisering, hvis alle finansforordningens decentraliseringskriterier er opfyldt).

Følgende indsættes uændret for de aktiviteter, som fællesskabsprocedurerne anvendes på: »Alle kontrakter om gennemførelse af foranstaltningen tildeles og gennemføres i overensstemmelse med de procedurer og standarddokumenter, der er udarbejdet og offentliggjort af Kommissionen til gennemførelse af eksterne foranstaltninger, og som var gældende, da den pågældende procedure blev iværksat.«

Følgende indsættes uændret, hvis aftalen med en international organisation fastsætter anvendelse af dens egne regler og procedurer, som er i overensstemmelse med gældende internationale standarder: »Alle kontrakter om gennemførelse af foranstaltningen tildeles og gennemføres i overensstemmelse med de procedurer og standarddokumenter, der er udarbejdet og offentliggjort af den pågældende internationale organisation.«

Hvis der anvendes andre regler og procedurer end Fællesskabets, specificeres disse procedurer, som skal opfylde de kriterier, der er fastsat i finansforordningen.

Vejledende fordeling af det samlede beløb efter hovedposter, herunder evaluering, revision og synlighed. I givet fald specificeres også det støttemodtagende OLT’s bidrag pr. budgetpost, og det angives, om dette bidrag er i naturalier eller kontant.

Om muligt angives, i hvilket omfang finansieringen ydes i form af tilskud og til indkøbskontrakter; for kontrakter angives, hvilken form for indkøb der er tale om (tjenesteydelser, leverancer, offentlige arbejder), og for tilskuddene angives den vigtigste kategori af potentielle støttemodtagere.

I givet fald: Angiv vejledende tidsramme for iværksættelse af kontraktprocedurer eller indkaldelse af forslag.

Hvis finansieringen ydes i form af budgetstøtte, angives vejledende kalender for udbetalinger fordelt på måneder, idet der i givet fald skelnes mellem faste og variable rater.

Angiv operationel periode i måneder fra underskrivelsen af finansieringsaftalen (kontrakt eller anden aftale om gennemførelse, hvis der ikke undertegnes en finansieringsaftale).

Beskrivelse af foranstaltninger til overvågning af resultater.

Resultatindikatorer for det sektorpolitiske støtteprogram, sammenhæng med de overordnede rammer for regeringens vurdering af sektorprogramresultater, resultatovervågningsproces, kontrolmidler, skridt til styrkelse af resultatmåling (eventuelt).

Hvor der anvendes budgetstøtte eller pool-finansiering som finansieringsform: generelle betingelser for udbetaling af alle rater, områder, hvor der fastsættes specifikke betingelser for udbetaling af individuelle rater.

Der skal fastlægges indikatorer for input, output, resultater og så vidt muligt konsekvenser på de politikområder, der er omfattet af indsatsområdet. Indikatorerne skal bygge på SMART-kriterierne (specifikke, målelige på kort/mellemlang sigt, realisable, realistiske og tidsbundne) og omfatte et startniveau, et mål og en klar tidshorisont, således at der kan foretages sammenligninger ved den årlige revision og midtvejs- og slutrevisionen.

Beskrivelse af evalueringer (midtvejsevaluering, endelig evaluering, efterfølgende evaluering) og revisionsforanstaltninger.

Beskrivelse af kommunikations– og synlighedsforanstaltninger.

OPTION B: GENEREL BUDGETSTØTTE







Identifikation Titel Samlede omkostninger Fællesskabsbidrag Støttemetode/forvaltningsform Generel budgetstøtte — central forvaltning DAC-kode Sektor

1. Grundlag og OLT-kontekst

Makroøkonomisk situation: BNP-strukturen, seneste økonomiske resultater, herunder udvikling i BNP og inflation, offentlige finanser, budgetunderskud, gældsbyrde og restancer, andel af udgifter i centrale sektorer, betalingsbalancens løbende poster og kapitalposter, reserver, valutasituation, den eksterne bistands betydning for økonomien, sammenfatning af de vigtigste seneste udviklingstendenser og forventet udvikling i makroøkonomiske variabler, beskrivelse af forholdet mellem partnerlandet og Den Internationale Valutafond, eventuelle særlige emner af specifik makroøkonomisk interesse for det pågældende OLT.

Fattigdomsprofil og –tendenser: udviklingen inden for realt BNP pr. indbygger, sammenhæng mellem vækstrate og udfordring mht. fattigdomsbekæmpelse, resultater af fattigdomsundersøgelser, situationen mht. de vigtigste sociale indikatorer sammenlignet med andre lande og indikatorernes udvikling de seneste år (hvor de foreligger).

Angiv, at de relevante kriterier for berettigelse til budgetstøtte er opfyldt, navnlig at en stabilitetsorienteret makroøkonomisk politik er på plads eller under gennemførelse, og at denne politik bør støttes af Fællesskabet.

Vigtigste politik, strategiske prioriteter og retningslinjer:

— OLT-politik og -strategi: — — De vigtigste træk ved OLT-politikken og –strategien (analyse af den øjeblikkelige situation, erklæring om politik og strategi, handlingsplan(-er), finansielle overslag og budget på mellemlang sigt, resultatmåling, -overvågning og –evaluering) — Politisk og strategisk realisme (f.eks. forbindelse mellem vækst og fattigdomsbekæmpelse, strategiske retningslinjer) — Ejerskab i forhold til politik og strategi.

— Resultatovervågning: eksistens af en overvågningsproces med resultatindikatorer til måling af virkeliggørelse af mål, sammenhæng med millennium-udviklingsmålene og politisk og økonomisk tilnærmelse til EU, eksistens af et program til at sikre kvaliteten af de anvendte resultatindikatorer

— Angiv, at de relevante kriterier for berettigelse til budgetstøtte er opfyldt, navnlig at en veldefineret udviklings- eller reformpolitik og en strategi er på plads eller under gennemførelse, og at denne politik bør støttes af Fællesskabet.

Overblik over karakteristika for hovedsektorerne og sektorpolitikker på de prioriterede områder, der er omfattet af dette program.

Vigtigste offentlige finansielle spørgsmål på to hovedområder:

— Offentlig finansiel forvaltning: — — Vurdering af kvaliteten af det eksisterende system til offentlig finansiel forvaltning — Vurdering af forbedringer i den offentlige finansielle forvaltning, herunder tilsagn fra OLT-myndighederne om at forbedre resultaterne inden for den offentlige finansielle forvaltning, relevansen og omfanget af gennemførelsen af reformstrategien, relevansen og omfanget af koordinering og gennemførelse af kapacitetsudviklingsprogrammerne inden for offentlig finansiel forvaltning — Angiv, at de relevante kriterier for ydelse af budgetstøtte er opfyldt, navnlig at der findes et troværdigt og relevant program til forbedring af forvaltningen af offentlige finanser.

— Nationalt budget og finansielle overslag på mellemlang sigt: budgetstøttens omfang i forhold til budgettet, budgettets art og dækning (herunder sammensætning af budgetindtægter og budgetudgifter), sammenhæng mellem OLT-politik og –strategi samt budgetbevillinger og –udgifter, budgetstrategi (herunder budgetmæssig bæredygtighed, gældsbæredygtighed, budgetregler, finansieringsstrategier), indsats til fremme af økonomisk fordelagtighed og status for mellemsigtede finansielle overslag (herunder dækning, omfanget af integration i budgetprocessen, omfanget af revision i overensstemmelse med politikker og strategier).

Sammenfatning af indhøstede erfaringer, herunder resultater af revisioner, vurderinger, overvågning og evalueringer af tidligere foranstaltninger, der er relevante for dette specifikke program.

Generelt overblik over igangværende fællesskabsforanstaltninger, andre donorers foranstaltninger og/eller foranstaltninger iværksat af det støttemodtagende OLT, som supplerer denne foranstaltning.

Beskrivelse af koordineringen i forhold til det støttemodtagende OLT og/eller andre donorer, navnlig medlemsstaterne.

2. Beskrivelse

Overordnede mål: Disse mål er udledt af OLT-politikken og –strategien og omfatter normalt et bidrag til brede udviklingsmål og millennium-udviklingsmål, f.eks. vækst, fattigdomsbekæmpelse, sikkerhed og gode naboforbindelser, integration i den internationale økonomi og økonomisk partnerskab.

Formål (særligt mål): Dette formål er udledt af OLT-politikken og –strategien og omfatter særlige aspekter ved den overordnede strategi. Det vedrører ofte forbedring af makroøkonomisk stabilitet, offentlig finansiel forvaltning, gennemførelse af reformer og forbedring af resultater inden for offentlige og sociale tjenesteydelser.

Forventede resultater: Disse vedrører ofte indsatsen for at opnå en bedre fungerende offentlig sektor og forbedring af de varer og tjenesteydelser, den leverer, samt forbedring af rammerne for den offentlige politik og offentlige udgifter. Disse varer og tjenesteydelser skal bidrage til virkeliggørelse af de overordnede mål som f.eks. dem, der har at gøre med fattigdomsbekæmpelse og millennium-udviklingsmålene.

Aktiviteterne dækker spørgsmål vedrørende politikdialog, aktiviteter til udvikling af kapacitet og overvågning af betingelser for udbetaling af budgetstøtte. Midler (eller input) vedrører navnlig finansiel støtte ydet via budgetstøtte, og omfanget af denne støtte i forhold til centrale makroøkonomiske variabler angives.

Beskrivelse af de vigtigste interessenter, herunder støttemodtagere, høring af civilsamfundet og andre partnere, ejerskab og vurdering af institutionel kapacitet.

Identifikation af vigtigste risici, navnlig med hensyn til kriterier for støtteberettigelse og overblik over afhjælpende foranstaltninger.

Miljømæssig bæredygtighed, ligestilling mellem kønnene, god regeringsførelse og menneskerettigheder.

3. Spørgsmål vedrørende gennemførelse

Samlet budget og vejledende månedskalender for udbetaling, eventuelt med skelnen mellem faste/variable rater.

Operationel periode angivet i måneder fra underskrivelse af finansieringsaftale.

Budgetbevillinger til supplerende støtte til foranstaltningen.

Specificer: direkte/indirekte, målrettet/ikke-målrettet, mellemsigtet/kortsigtet politik og strategi (eventuelt).

Kun for supplerende støtte som f.eks. teknisk bistand, revision og evaluering. Følgende indsættes uændret: »Alle kontrakter om gennemførelse af foranstaltningen tildeles og gennemføres i overensstemmelse med de procedurer og standarddokumenter, der er fastlagt og offentliggjort af Kommissionen til gennemførelse af eksterne foranstaltninger, og som var gældende, da den pågældende procedure blev iværksat.«

Beskrivelse af foranstaltninger til overvågning af resultater, generelle betingelser for udbetaling af alle rater, særlige betingelser for udbetaling af individuelle rater. Der skal fastlægges indikatorer for input, output, resultater og, så vidt muligt, konsekvenser på de politikområder, der er omfattet af indsatsområdet. Indikatorerne skal bygge på SMART-kriterierne (specifikke, målelige på kort/mellemlang sigt, realisable, realistiske og tidsbundne) og omfatte et startniveau, et mål og en klar tidshorisont, således at der kan foretages sammenligninger ved den årlige revision og midtvejs- og slutrevisionen.

Beskrivelse af evalueringer (midtvejsevaluering, endelig evaluering, efterfølgende evaluering) og revisionsforanstaltninger.

Beskrivelse af kommunikations– og synlighedsforanstaltninger.

OPTION C: PROJEKTTILGANG







Identifikation Titel Samlede omkostninger Specificer: Fællesskabsbidrag og eventuelt bidrag fra støttemodtagende OLT (og eventuelt fra andre donorer) Støttemetode/forvaltningsform Projekttilgang — central (direkte eller indirekte)/decentral/eller fælles forvaltning) DAC-kode Sektor

1. Grundlag

Karakteristika og politikker for berørt sektor eller tematisk område (i givet fald på regionalt plan) og de vigtigste problemer, som projektet skal løse.

Henvisning til revisioner, vurderinger, overvågningsresultater og evalueringer af tidligere foranstaltninger, der er relevante for det specifikke projekt.

Generelt overblik over igangværende fællesskabsforanstaltninger, andre donorers foranstaltninger og/eller foranstaltninger iværksat af det støttemodtagende OLT, som supplerer denne foranstaltning.

Beskrivelse af koordineringen i forhold til det støttemodtagende OLT og/eller andre donorer, navnlig medlemsstaterne.

2. Beskrivelse

Generelle mål og formål (specifikt mål) med fællesskabsstøtten.

Strategi, der er udvalgt til at afhjælpe identificerede problemer, som projektet har til formål at løse, beskrivelse af forventede resultater og angivelse af, hvordan de vil blive opnået.

Beskrivelse af de vigtigste interessenter, herunder støttemodtagere, i givet fald høring af civilsamfundet og andre partnere, ejerskab og vurdering af institutionel kapacitet.

Identificering af vigtigste risici og overblik over afhjælpende foranstaltninger, herunder betingelser, der skal opfyldes før og under gennemførelsen, dokumentation for den foreslåede foranstaltnings bæredygtighed.

Miljømæssig bæredygtighed, ligestilling mellem kønnene, god regeringsførelse og menneskerettigheder.

3. Spørgsmål vedrørende gennemførelse

Vælg den relevante løsning i overensstemmelse med den valgte finansieringsform:

— Central forvaltning.

— Fælles forvaltning gennem underskrivelse af en aftale med en international organisation.

— Decentral forvaltning gennem underskrivelse af en finansieringsaftale med et OLT (i tilfælde af delvist central gennemførelse og delvist decentral gennemførelse anvendes denne metode). — Angiv, hvilke opgaver (procedurer/betaling i tilknytning til kontrakter om indkøb og ydelse af tilskud), der planlægges centraliseret eller decentraliseret, samt ordregivende myndighed og betalingsmyndighed. — I tilfælde af decentralisering af procedurer for indgåelse af kontrakter om indkøb og ydelse af tilskud: — — Kommissionen gennemfører forudgående kontrol af procedurerne for indgåelse af indkøbskontrakter > 50 000 EUR og efterfølgende kontrol af indkøbskontrakter ≤ 50 000 EUR — eller — Kommissionen gennemfører efterfølgende kontrol af procedurer for kontraktindgåelse (der kan kun vælges fuld decentralisering, hvis alle finansforordningens decentraliseringskriterier er opfyldt). — I tilfælde af decentralisering af betalingerne (kun muligt, hvis procedurerne for tildeling af de pågældende kontrakter er decentrale): — — Betalingerne foretages decentralt på basis af programoverslagene for driftsudgifter og kontrakter op til følgende lofter: —



Bygge- og anlægsarbejder Indkøb Tjenesteydelser Tilskud < 300 000 EUR < 150 000 EUR < 200 000 EUR ≤ 100 000 EUR — eller — Betalingerne er fuldt decentraliserede (der kan kun vælges fuld decentralisering, hvis alle finansforordningens decentraliseringskriterier er opfyldt).

Følgende indsættes uændret for de aktiviteter, som fællesskabsprocedurerne anvendes på: »Alle kontrakter om gennemførelse af foranstaltningen tildeles og gennemføres i overensstemmelse med de procedurer og standarddokumenter, der er fastlagt og offentliggjort af Kommissionen til gennemførelse af eksterne foranstaltninger, og som var gældende, da den pågældende procedure blev iværksat.«

Følgende indsættes uændret, hvis aftalen med en international organisation fastsætter anvendelse af dens egne regler og procedurer, som er i overensstemmelse med gældende internationale standarder: »Alle kontrakter om gennemførelse af foranstaltningen tildeles og gennemføres i overensstemmelse med de procedurer og standarddokumenter, der er fastlagt og offentliggjort af den pågældende internationale organisation.«

Hvis der anvendes andre procedurer end fællesskabsprocedurer, specificeres disse procedurer, som skal opfylde de kriterier, der er fastsat i finansforordningen.

Vejledende fordeling af det samlede beløb på de vigtigste poster, herunder evaluering, revision og synlighed. I givet fald specificeres også det støttemodtagende OLT’s bidrag pr. budgetpost, og det angives, om dette bidrag er i naturalier eller kontant.

Om muligt angives, i hvilket omfang finansieringen ydes som tilskud og til indkøbskontrakter; for kontrakter angives, hvilken form for indkøbskontrakt der er tale om (tjenesteydelser, leverancer, offentlige arbejder), og for tilskuddene angives den vigtigste kategori af de potentielle støttemodtagere.

Angiv i givet fald tidsramme for iværksættelse af kontraktprocedure eller indkaldelse af forslag.

Forventet operationel periode angivet i måneder fra underskrivelsen af finansieringsaftalen (kontrakt eller anden aftale om gennemførelse, hvis der ikke undertegnes en finansieringsaftale).

Beskrivelse af foranstaltninger til overvågning af resultater, overblik over centrale indikatorer til måling af fremskridt. Der skal fastlægges indikatorer for input, output, resultater og, så vidt muligt, konsekvenser på de politikområder, der er omfattet af indsatsområdet. Indikatorerne skal bygge på SMART-kriterierne (specifikke, målelige på kort/mellemlang sigt, realisable, realistiske og tidsbundne) og omfatte et startniveau, et mål og en klar tidshorisont, således at der kan foretages sammenligninger ved den årlige revision og midtvejs- og slutrevisionen.

Beskrivelse af evalueringer (midtvejsevaluering, endelig evaluering, efterfølgende evaluering) og revisionsforanstaltninger.

Beskrivelse af kommunikations- og synlighedsforanstaltninger.